Раднаасүмбэрэлийн Гончигдорж

**Раднаасүмбэрэлийн Гончигдорж** (1953 оны 12-р сарын 29-нд Архангай аймгийн Цахир суманд төрсөн) Монгол Улсын төрийн болон улс төрийн зүтгэлтэн. 1990-1992 онуудад БНМАУ-ын Бага Хурлын дарга бөгөөд Дэд ерөнхийлөгч, 1996-2000 онд Монгол Улсын Их Хурлын дарга. Мөн тэрээр 2012 оны Улсын Их Хурлын зургаа дахь удаагийн сонгуулиар Монгол Улсын Их Хурлын гишүүнээр дахин сонгогдсон улс төрч юм. 2001 оны ерөнхийлөгчийн сонгуульд Ардчилсан намаас нэр дэвшин өрсөлдөж байсан.

## Намтар 
## Боловсрол 
Р.Гончигдорж  1970 онд Архангай аймгийн Тариат сумын 10 жилийн дунд сургууль, 1975 онд Монгол Улсын Их Сургууль, 1981 онд Новосибирскийн Их сургуулийн аспирантурт тус тус суралцан төгсжээ. Математикч, математикийн багш мэргэжилтэй. Тэрбээр 1981 онд Новосибирскийн Их сургуулийн аспирантурт суралцаж байхдаа *“Многообразия ассоциативных алгебр с дистрибутивным произведением подмногообразий”* сэдвээр \Ph.D\, 1991 онд “Directproduct and sheaf Representations of ring and Their Rings of Quotients”  сэдвээр \Sc.D\ тус тус эрдмийн зэрэг хамгаалжээ. Түүнчлэн 1998 онд БНСУ-ын Инчоны Их Сургуулийн хүндэт доктор цол хүртсэн бол мөн ондоо Академич цолыг хүртэж байжээ. ШУА-ийн гишүүн, Академич, Удирдлагын академийн хүндэт профессор юм. Тэрээр сургуулиа төгссөний дараа 1975-1988 он хүртэл арван гурван жил Монгол Улсын Их Сургуульдаа багшаар ажилласан.

## Эрдмийн зэрэг цол 
1997 онд Хөдөлмөрийн гавьяаны улаан тугийн одон, 1999 онд Боловсролын тэргүүний ажилтан, 2001 болон 2011 онуудад Ардын хувьсгалын 80, 90 жилийн ойн медаль, 2006 онд Их Монгол улс байгуулагдсаны 800 жилийн ойн хүндэт медаль, 2006 онд Шинжлэх ухааны гавьяат зүтгэлтэн, 2009 онд Сүхбаатарын одонгоор шагнаж байсан. Мөн 2010 он буюу Монгол Улсад анхны байнгын ажиллагаатай ардчилсан Парламент үүсэж хөгжсөний 20 жилийн ойн жилээр Төрийн дээд одон болох “Чингис хаан”-ы одонгоор шагнагдсан. 

Герман, орос, англи хэлтэй.

## Ажилласан байдал 
* 1988-1990 онд Шинжлэх ухааны академийн Математикийн хүрээлэнгийн захирал,
* 1990-1992 онд Монгол Улсын Дэд Ерөнхийлөгч, Улсын Бага Хурлын дарга, Улс төрийн талаар хэлмэгдэгсдийг цагаатгах ажлыг удирдан зохион байгуулах комиссын дарга,
* 1992-2000 онд Монгол Улсын Их Хурлын гишүүн, 1994-2000 онд Монголын Социал Демократ Намын дарга,
* 1996-2000 онд Монгол Улсын Их Хурлын дарга, 2003 оноос Алтангадас ассоциацын ерөнхийлөгч,
* 2004-2006 онд Ардчилсан Намын дарга,
* 2004 оноос Монгол Улсын Их Хурлын гишүүн,
* 2004 оноос УИХ-ын гишүүний Халдашгүй байдлын дэд хорооны гишүүн,
* 2005-2006 онд УИХ дахь Ардчилсан Намын бүлгийн дарга, Ардчилсан Нам-МАХН-ын хамтарсан бүлгийн дэд дарга,
* 2006-2007 онд УИХ-ын Аюулгүй байдал, гадаад бодлогын байнгын хорооны даргын албыг тус тус хашиж байсан.
* 2008-2012 онд УИХ-ын гишүүн, Ардчилсан намын Үндэсний зөвлөлдөх хорооны гишүүнээр ажилладаг сонгуульт ажилтай байв.
* 2012 оны Улсын Их Хурлын зургаа дахь удаагийн сонгуулиар Монгол Улсын Их Хурлын гишүүнээр дахин сонгогдсон.
* 2013 оны 5-р сарын 10-ны өдрөөс УИХ дахь АН-ын бүлгээс УИХ-ын дэд даргаар сонгогдон ажилласан. 

2010 оны 7-р сард төрийн дээд шагнал, тэргүүн зэргийн одон болох "Чингис хааны одон" хүртсэн. 

## Гэр бүл
Р.Гончигдоржийн охин Гончигдоржийн Уянгахишиг 2024 онд ХҮН намын жагсаалтаар УИХ-ын гишүүн болсон. 

## Цахим холбоос
* parliament.mn: Раднаасүмбэрэлийн Гончигдорж

Ангилал:УИХ-ын дарга
Ангилал:Монгол Улсын Их Хурлын гишүүн
Ангилал:БНМАУ-ын Улсын Бага Хурлын тэргүүлэгчдийн дарга
Ангилал:Ардчилсан Намын дарга
Ангилал:Монголын Ардчилсан Намын гишүүн
Ангилал:Монгол Улсын Их Сургуулийн багш
Ангилал:20-р зууны математикч
Ангилал:Монголын математикч
Ангилал:Удирдлагын Академийн хүндэт профессор
Ангилал:Монголын Шинжлэх Ухааны Академийн гишүүн
Ангилал:Өмнөд Солонгосын их сургуулийн хүндэт доктор
Ангилал:Хөдөлмөрийн Гавьяаны Улаан Тугийн одон шагналтан (Монгол)
Ангилал:Монгол улсын шинжлэх ухааны гавьяат зүтгэлтэн
Ангилал:Чингис хаан одон шагналтан
Ангилал:Тариатын хүн
Ангилал:Монголчууд
Ангилал:1953 онд төрсөн